Reg en verkeerd | Wie het God gemaak?
Wat kan mens ŉ ateïs antwoord as hy vra hoe jy kan seker wees dat God waarlik bestaan?
February 18, 2015 October 19, 2015 Marianne van Zyl
Deur Herman Carstens
Eerstens sou ek vra, hoe definieer jy sekerheid? ŉ Ateïs se sekerheid is anders is ŉ Christen se sekerheid: vir die ateïs gaan dit gewoonlik (verkeerdelik) oor ŉ wetenskaplike teorie, of negatiewe emosies teenoor God. Maar vir Christene gaan dit oor liefdeskennis wat in ŉ verhouding opgedoen word. Dis nie onwetenskaplik nie, maar dis soos jou verhoudings met jou geliefdes: dis ŉ ander soort sekerheid en ŉ ander soort kennis.
Daar is twee goeie getuienisse dat God bestaan: die Heilige Gees wat ons in ons woon – dit is, ons ervaring van God, en dan ook sekere argumente wat wys dat dit meer redelik is om in God te glo as om nie in Hom te glo nie. Ons kan nie van ateïste verwag om ŉ persoonlike verhouding met God te hê nie (dis hoekom hulle ateïste is!). As jy vir hulle vertel dat God in jou woon en jy Hom ken, gaan hulle jou dalk snaaks aankyk. So dit help om hulle te wys daarop dat ons ook op intelligente wyse met hulle kan gesels oor God se bestaan. Die argumente, waarna ons nou hieronder sal kyk, is geldig. Maar dit beteken nie dat mense outomaties daardeur oortuig word nie, want mense het dikwels ook emosionele redes vir hulle geloof of ongeloof.
Die klassieke argumente vir God se bestaan draai gewoonlik rondom Jesus se opstanding, die ontstaan van die heelal, en ons sin vir reg en verkeerd. Daar is nog verskeie ander argumente, maar dit sal ŉ boek verg om oor almal te skryf.
Geskiedkundiges wat die saak ernstig ondersoek het, stem amper almal saam oor die volgende punte:
• Jesus van Nasaret was ŉ regte persoon
• Hy is gekruisig en is dood verklaar
• Hy is begrawe deur Josef van Arematea.
• Die graf was later leeg
• Sy dissipels en ander mense het na sy dood ervarings van Hom gehad waar hulle glo hy fisies aan hulle verskyn het.
Skeptici probeer dan een van hierdie feite ontken. Maar hulle argumente is maar dun. Hulle sal byvoorbeeld sê dat hy nie regtig dood was nie. Maar die Romeinse soldate was professionele laksmanne – dit was hulle werk. As hulle ŉ fout gemaak het, sou hulle met hulle eie lewens boet, so hulle het séker gemaak. As hy dit wel net-net oorleef het, sou hy in geen toestand wees om geloof te inspireer by sy volgelinge nie. Hulle sou Hom eerder wou versorg. Ander sê weer dat die graf nooit leeg was nie. Maar as die Jode wou bewys dat die Christene verkeerd was, moes hulle maar net die lyk gaan haal. Hulle kon nie. Hulle het gesê die dissipels het die lyk gesteel. Maar as die dissipels die lyk gesteel het, hoekom was hulle bereid om dood te gaan vir hulle eie leuen? Dit maak nie sin nie. Ander sal sê dat die dissipels gehallusineer het. Maar mense hallusineer nie in groepe nie. Die beste gevolgtrekking wat ons kan maak, is dat Jesus regtig dood was, en toe regtig lewendig was daarna. Hier is ‘n video onderhoud met Dr Mike Licona (www.risenjesus.com) oor die bewyse vir die opstanding.
Die ontstaan van die heelal
Dis een van die oudste argumente vir die bestaan van God. Daar is baie weergawes, maar basies lyk dit so: Alles wat begin, het ŉ oorsaak. Die heelal het begin. Dus het die heelal ŉ oorsaak. Daardie oorsaak moet buite tyd en ruimte staan, en het ook materie en energie geskep. Daardie oorsaak het nie ŉ begin nie. Dit begin al hoe meer na God klink, of hoe? Ateïste moet dus gewoonlik een van hierdie twee punte ontken: Die heelal het begin, of alles wat begin het ŉ oorsaak. Die probleem is dat alhoewel baie ateïste probeer om dit verkeerd te bewys, ons beste wetenskap redelik seker is daarvan dat die heelal begin het met die Big Bang (Oerknal). Om enigiets anders te sê is onwetenskaplik. So dan moet ateïste sê dat die heelal spontaan begin het, sonder ŉ oorsaak, maar net so uit die bloute uit (al was daar nie eers bloute nie). Dit vat baie geloof! As jy ŉ geluid in jou huis hoor, wonder jy wat dit veroorsaak het. As jy ŉ ontploffing buite in die tuin hoor, dink jy nie maar net “ag, dit het sommer het gebeur sonder ŉ oorsaak” nie. Hoekom wil jy dit doen met die Oerknal? Nee, die heelal het begin, en Iets het dit veroorsaak. Daardie Iets is God.
Ek het nog nie ŉ ateïs teëgekom wat hierdie een die eerste keer verstaan nie, maar dis nietemin belangrik. Ons het almal hierdie idee dat sekere dinge reg, en ander dinge verkeerd is. En ons glo dat hierdie dinge meer as net ons eie opinies is. Dis verkeerd om mense dood te maak, ongeag van wat mense se opinies of die landswette daaroor sê. Maar hoekom? Mense kan probeer sê dis as gevolg van evolusie, of dis nodig vir die samelewing om te kan funksioneer. Maar niks van daai dinge het gesag nie; niks daarvan kan ons waarlik verplig nie – ons hoef nie daarna te luister nie. Reg en verkeerd kan slegs bestaan as daar ŉ goeie, liefdevolle, regverdige God is wat vir ons hierdie morele wette gegee het, en aan wie ons aanspreeklik is. Anders kan jy dalk sê dat dit ŉ goeie idee is om nie mense dood te maak nie, of dit lei tot ŉ beter samelewing, maar dis nie waarlik verkeerd nie.
So dis meer redelik om te glo dat God bestaan as om te glo dat Hy nie bestaan nie. Maar tog gaan dit mense steeds nie heeltemal oortuig nie. Dis omdat God nie ŉ teorie of ŉ argument is nie. God is ŉ persoon. Gestel ek het nooit my pa ontmoet nie, en jy vertel vir my dat ek hom more by ŉ restaurant kan ontmoet. Jy sê hy is baie lief vir my, en wys vir my briewe en gee vir my allerhande ander soort bewyse. Sou dit redelik van my wees om te sê dat ek jou slegs sal glo as jy vir my eers met ŉ wetenskaplike eksperiment kan bewys dat hy bestaan? Nee. Wat van met argumente? Wel, dit kan help, maar net tot op ŉ punt. As ek dit werklik self wil weet, sal ek moet gaan om hom te ontmoet. En ek sal tyd saam met hom moet spandeer, en hom leer ken. En myself emosioneel oopmaak aan hom, en hom toelaat om te wys dat hy my liefhet. Dis dieselfde ding met God. Argumente werk net tot op ŉ punt. Daarna sal ŉ nie-gelowige self verder moet gaan.
Vir ‘n effe meer komplekse maar uitstekende artikel oor hoe om gesprekke met (onder andere) ateïste te benader, sien http://www.antwoord.org.za/2015/10/dialoog-schmialoog/
Bestaan van God	big bang, God, heelal, Jesus, opstanding, Reg en verkeerd